| **Lausuntotiivistelmä** |  |
| --- | --- |
|  | VN/23806/2023 |
|  |  |
| 19.9.2023 |  |

Vero-osasto

Lausuntotiivistelmä luonnoksesta hallituksen esitykseksi eduskunnalle laiksi ajoneuvoverolain liitteen muuttamisesta

# Johdanto

Ajoneuvoverolakia ehdotetaan muutettavaksi siten, että henkilö- ja pakettiautojen ajoneuvoveron perusveron tasoa kevennettäisiin yhteensä 50 miljoonalla eurolla. Esityksellä toteutettaisiin pääministeri Petteri Orpon hallituksen hallitusohjelmakirjaus, jonka mukaan ajoneuvoveron perusveroa kevennetään 50 miljoonalla eurolla. Lisäksi hallitusohjelman mukaan kotitalouksien ostovoimaa vahvistetaan keventämällä työn ja liikkumisen verotusta.

Veronkevennys kohdistuisi keski- ja suuripäästöisiin autoihin sekä niihin vanhimpiin autoihin, joista ei ole päästömittaustietoa. Uudempien autojen verotus ei muuttuisi. Veronalennuksen kohteena olevien autojen vuosittainen ajoneuvovero kevenisi keskimäärin noin 28 euroa. Suurimmillaan veronalennus olisi noin 52 euroa vuodessa. Ehdotettu perusveron alennus on pyritty painottamaan alemman tulotason kotitalouksien käytössä oleviin vanhempiin autoihin ja toteuttamaan siten, että sen valtiontaloutta heikentävä vaikutus vähenisi pitkällä aikavälillä autokannan uusiutumisen myötä.

Laki on tarkoitettu tulemaan voimaan 1.1.2024. Kevennettyä ajoneuvoveron perusveroa sovellettaisiin kuitenkin vasta 1.1.2025 ja sen jälkeisiltä päiviltä kannettavaan veroon.

Esitysluonnos oli lausuntokierroksella 30.8.–13.9.2023. Lausuntopyyntö julkaistiin Lausuntopalvelu.fi-palvelussa ja valtiovarainministeriön julkisella verkkosivulla. Lausuntopalveluun ladattiin 31.8.2023 korjattu versio esitysluonnoksesta, johon oli korjattu verotaulukkoon 2 sisältyneet virheelliset lukuarvot. Korjattu versio ei sisältänyt muita muutoksia. Esitysluonnoksesta pyydettiin lausuntoa 12 taholta. Lausuntoja saatiin 18. Tahot, joilta lausuntoa pyydettiin, ja lausunnonantajat ilmenevät tämän lausuntotiivistelmän jaksosta 3. Lausuntopyyntö ja saadut lausunnot ovat nähtävillä julkisessa palvelussa osoitteessa <https://valtioneuvosto.fi/hankkeet> tunnuksella VM087:00/2023.

# Lausunnoista

## Yleistä lausunnoista

Muutamissa lausunnoissa puollettiin veronalennuksen toteuttamista. Pääosin annetut lausunnot olivat kuitenkin kriittisiä. Monissa lausunnoissa veronalennuksen katsottiin olevan ongelmallinen päästöohjauksen kannalta. Useissa lausunnoissa katsottiin, ettei ajoneuvoveron alennusta tule toteuttaa ja että veronalennuksesta aiheutuva kustannus tulisi ennemmin käyttää muihin tarkoituksiin.

Osassa lausuntoja veronalennuksen kohdentamista alemman tulotason kotitalouksien käytössä oleviin vanhempiin autoihin pidettiin perusteltuna. Toisaalta osassa lausunnoista tätä myös kritisoitiin muun muassa sillä perusteella, että kotitalouksien ostovoiman vahvistamiseen olisi olemassa huomattavasti tarkoituksenmukaisempia keinoja.

## Lausunnoista yksityiskohtaisemmin

Ahvenanmaan maakuntahallitus toteaa, että se on saanut esityksestä ruotsiksi vain lyhyen tiivistelmän ja ehdotuksen ruotsinkieliseksi säädöstekstiksi. Esimerkiksi vaikutusarviointia ei ollut käännetty ruotsiksi, joten edellytykset valmistella ja antaa lausunto ovat olleet hyvin rajalliset. Ahvenanmaan maakunta ymmärtää veronkevennyksen tarkoituksen pitäen kuitenkin samalla tärkeänä kestävyysnäkökulmaa. Yksi Ahvenanmaan kehitys- ja kestävyysohjelman seitsemästä strategisesta kehitystavoitteesta on uusiutuvan energia osuuden merkittävä lisääminen ja energiatehokkuuden parantaminen. Maakuntahallitus edellyttää, että hallitus huomioi nämä tavoitteet kokonaisvaltaisesti.

Liikenne- ja viestintäministeriö pitää hyvänä, että veronkevennys pyrittäisiin kohdentamaan pienituloisille. Vaikutusarvioinnissa olisi ministeriön mukaan hyvä huomioida, että ehdotettu veronkevennys kohdistuu myös muille kotitalouksille.

Ympäristöministeriö toteaa, että ehdotetun veronkevennyksen liikenteen päästöjä lisäävä vaikutus olisi todennäköisesti rajallinen. Ottaen huomioon sekä Suomea sitovan EU:n lainsäädännön mukaisen taakanjakosektorin päästövelvoitteen että Suomen kansallisen liikennesektorin päästövähennystavoitteen ministeriö katsoo, että ehdotetun veronkevennyksen vaikutus on kuitenkin vääränsuuntainen. Ministeriön näkemyksen mukaan kaikkia vaikutuksia voi lisäksi olla vaikea arvioida. Ministeriö toteaa myös, että ehdotettu veronkevennys antaa väärän signaalin liikenteen sähköistämisen kannalta.

Liikenne- ja viestintävirasto Traficom pitää ehdotetun veronkevennyksen tavoitetta perusveron alennuksen painottamisesta vanhempiin, autokannan uudistumisen myötä poistuviin ajoneuvoihin tarkoituksenmukaisena. Lisäksi Traficom pitää kannatettavana, että perusveron alennus painottuu matalan tulotason kotitalouksille.

Valtion taloudellinen tutkimuskeskus VATT toteaa, että selvästi suurin osa kotitalouksien omistamien autojen päästötasojen vaihtelusta on kunkin tulokymmenyksen sisällä ja vaihtelun suuruusluokka on hyvin samanlaista joka tulokymmenyksessä. Koska pienituloiset kotitaloudet omistavat enemmän veronkevennyksen piirissä olevia vanhempia autoja, auton omistavien kotitalouksien joukossa veronalennus kohdistuisi useammin pienituloisiin kotitalouksiin. Koko väestön tasolla ehdotettu veronkevennys kohdistuisi kuitenkin selkeästi enemmän suurituloisiin kotitalouksiin.

VATT toteaa myös, että koska uusien ajoneuvojen verotus ei muuttuisi, muutoksen keskeinen vaikutuskanava päästöihin on veron vaikutus romutuspäätöksiin sekä liikennekannasta poistoihin. Keski- ja suuripäästöisten autojen eliniän pidentyminen hidastaa autokannan uusiutumista. Vaikka vaikutus auton elinkaareen voi yksittäisen auton kohdalla olla pieni, kokonaisvaikutus voi silti olla huomattava, koska veromuutos koskee suurinta osaa autokannasta. VATT korostaa, että liikenteen kustannusten keventämiseksi olisi käytettävissä keinoja, jotka eivät kasvattaisi päästöjä. Ehdotetun kevennyksen rahamäärä voitaisiin esimerkiksi jakaa suoraan kotitalouksille.

Autotuojat ja -teollisuus ry ja Autoalan Keskusliitto ry toteavat yhteisessä lausunnossaan, ettei ehdotettu veronkevennys ole kannatettava toimenpide, sillä se purkaisi ajoneuvoveron ympäristöohjausta, hidastaisi autokannan kiertoa ja lisäisi päästöjä. Lausunnonantajat toteavat veronkevennyksestä valtiolle aiheutuvien verotulomenetysten olevan hyötyihin nähden suuret. Lausunnonantajat katsovat, että kotitalouksien liikkumiskustannuksia voitaisiin alentaa tehokkaammin ohjaamalla esitetty 50 miljoonan euron veronalennus keski- ja suuripäästöisten autojen ajoneuvoveron alentamisen sijasta esimerkiksi auton hankinnan yhteydessä kerättävän autoveron keventämiseen tai vähäpäästöisten autojen hankintatukeen.

Etanoliautoilijat ry kannattaa luonnoksen tavoitetta veronkevennyksen kohdentamisesta erityisesti matalan tulotason kotitalouksille mutta katsoo, että kevennyksessä tulisi lisäksi huomioida ajoneuvoveron käyttövoimaporrastus. Lausunnonantaja mukaan esitys ei nykyisellään toteuta hallitusohjelman kohdan 7.4 tavoitetta porrastaa henkilöautojen verotusta käyttövoiman mukaan.

Finnwatch ry ei pidä esitettyä muutosta perusteltuna, sillä se heikentää liikenteen päästövähennyksiin kannustavaa ohjauskeinoa ja pienentää valtion verokertymää tilanteessa, jossa valtiontaloutta vahvistavia keinoja tarvitaan muun muassa ilmastotoimien rahoittamiseksi.

Maailman Luonnon Säätiö – World Wide Fund For Nature, Suomen rahasto sr katsoo, että hallitusohjelmaan sisältyvä ajoneuvoveron 50 miljoonan euron kevennys on huonosti perusteltu ja tarpeeton. Lausunnonantajan mukaan resurssien suuntaaminen kevyen ja julkisen liikenteen edistämiseen olisi päästövelan pienentämisen näkökulmasta huomattavasti parempi strategia ja kotitalouksien ostovoiman vahvistamiseen olisi olemassa huomattavasti tarkoituksenmukaisempia keinoja. Jos ajoneuvovero kuitenkin päädytään keventämään, tulisi tämä lausunnonantajan mukaan tehdä vahvistamalla ilmastoperusteista ohjausta.

Matkailu- ja Ravintolapalvelut MaRa ry ei pidä kannatettavana ehdotusta ajoneuvoveron alentamisesta. Veronkevennys ei lausunnonantajan näkemyksen mukaan ole perusteltu päästöjen vähentämisen ja autokannan uusiutumisen vauhdittamisen näkökulmasta. Jos ajoneuvoveroa alennetaan, kevennys tulisi lausunnonantajan mukaan kohdistaa vähäpäästöisiin autoihin.

SOSTE Suomen sosiaali ja terveys ry ei pidä esitettyä veronkevennystä tarkoituksenmukaisena tai perusteltuna keinona edistää sosiaalisesti kestävää ilmastopolitiikkaa. Veronkevennykseen käytettävä rahamäärä tulisikin lausunnonantajan mukaan allokoida kohdennetusti sosiaalietuuksien parantamiseen, jolloin tuki kohdentuisi sitä eniten tarvitseville.

Suomen luonnonsuojeluliitto ry katsoo, että ehdotettua veronkevennystä ei tulisi toteuttaa. Lausunnonantajan mukaan liikenteen verotuksen tavoitteena tulee olla liikenteen päästöjen ja muiden haitallisten ympäristövaikutusten vähentäminen. Kotitalouksien ostovoiman kasvattamiseksi olisi olemassa keinoja, jotka eivät heikennä päästövähennysohjausta.

Suomen Yrittäjät ry katsoo, että arvioituun verotuottoa pienentävään vaikutukseen nähden keskimääräistä kotitalouskohtaista hyötyä voidaan luonnehtia varsin vaatimattomaksi. Lisäksi lausunnonantaja katsoo, ettei ehdotettu veronkevennys ole päästöohjauksen näkökulmasta täysin ongelmaton.

Veronmaksajain Keskusliitto ry katsoo, että ehdotetun veromuutoksen kohdennusta voidaan pitää perusteltuna. Lausunnonantajan mukaan palkansaajien ostovoiman tulisi kuitenkin ensisijaisemmin kasvaa ansiotulojen verotuksen kevenemisen kautta kuin ajoneuvoveron kevennyksen seurauksena.

Stop autoilijoiden kuritukselle! -liike kannattaa ehdotusta ja pitää sitä askeleena oikeaan suuntaan autoilijoiden verorasituksen keventämiseksi.

Lisäksi lausunnon antoi kolme yksityishenkilöä.

# Lausuntopyynnön jakelulista ja lausunnonantajat

Lausuntoa pyydettiin alla mainituilta tahoilta. Listassa on lihavoituna ne tahot, jotka antoivat lausunnon.

**Ahvenanmaan maakuntahallitus – Ålands landskapsregering**

Ahvenanmaan valtionvirasto – Statens ämbetsverk på Åland

**Autoalan keskusliitto ry** (yhteinen lausunto Autotuojat ja -teollisuus ry:n kanssa)

**Autotuojat ja -teollisuus ry** (yhteinen lausunto Autoalan keskusliitto ry:n kanssa)

Kuluttajaliitto ry

**liikenne- ja viestintäministeriö**

**Liikenne- ja viestintävirasto Traficom**

**Suomen luonnonsuojeluliitto ry**

**Suomen Yrittäjät ry**

**Valtion taloudellinen tutkimuskeskus VATT**

**Veronmaksajain Keskusliitto ry**

**ympäristöministeriö**

Edellä mainittujen lisäksi myös seuraavat tahot antoivat lausunnon:

Etanoliautoilijat ry

Finnwatch ry

Maailman Luonnon Säätiö – World Wide Fund For Nature, Suomen rahasto sr

Matkailu- ja Ravintolapalvelut MaRa ry

SOSTE Suomen sosiaali ja terveys ry

Stop autoilijoiden kuritukselle! -liike

kolme yksityishenkilöä